คาดสัปดาห์หน้าหุ้นผันผวน-บาทกรอบ31.10-31.40
ศูนย์กสิกรไทยคาดสัปดาห์หน้าหุ้นไทยผันผวน ระวังแรงเทขายทำกำไร เงินบาทเคลื่อนไหวในกรอบ 31.10-31.40 บาทต่อดอลลาร์
8 ก.ย. 2555

ศูนย์กสิกรไทยคาดสัปดาห์หน้าหุ้นไทยผันผวน ระวังแรงเทขายทำกำไร เงินบาทเคลื่อนไหวในกรอบ 31.10-31.40 บาทต่อดอลลาร์
บริษัทหลักทรัพย์กสิกรไทยและบริษัทศูนย์วิจัยกสิกรไทย มองแนวโน้มหุ้นไทย สัปดาห์ระหว่างวันที่ 10-14 ก.ย. 2555 บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด มองว่า ดัชนีมีโอกาสผันผวน โดยต้องระวังแรงขายทำกำไร ขณะที่คงจะต้องจับตาผลการประชุมธนาคารกลางสหรัฐฯ (เฟด) สำหรับตัวเลขเศรษฐกิจสหรัฐฯ ที่สำคัญ ได้แก่ ยอดค้าปลีก ดัชนีราคาสินค้า การผลิตภาคอุตสาหกรรม และความเชื่อมั่นผู้บริโภค (เบื้องต้น) ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,230 และ 1,220 จุด ขณะที่แนวต้านคาดว่าจะอยู่ที่ 1,262 และ 1,270 จุด ตามลำดับ
สำหรับค่าเงินบาทสัปดาห์หน้า  (10-14 ก.ย.) บริษัทศูนย์วิจัยกสิกรไทย เงินบาทอาจเคลื่อนไหวในกรอบ 31.10-31.40 บาทต่อดอลลาร์ฯ โดยคงต้องติดตามการตอบรับของตลาดการเงินในช่วงต้นสัปดาห์หลังการประกาศตัวเลขตลาดแรงงานของสหรัฐฯ และการพบปะระหว่างทีมตรวจสอบความคืบหน้ามาตรการรัดเข็มขัดทางการคลังของ Troika กับรัฐมนตรีคลังกรีซ ผลการประชุมธนาคารกลางสหรัฐฯ (12-13 ก.ย.) คำตัดสินของศาลรัฐธรรมนูญเยอรมนีในเรื่องการลงสัตยาบันรับรองกองทุน ESM (12 ก.ย.) ขณะที่ ข้อมูลเศรษฐกิจสหรัฐฯ ที่สำคัญ ได้แก่ ข้อมูลสต็อกสินค้า การค้าระหว่างประเทศเดือนก.ค. ยอดค้าปลีก ดัชนีราคาผู้บริโภค การผลิตภาคอุตสาหกรรมเดือนส.ค. ดัชนีความเชื่อมั่นผู้บริโภค (เบื้องต้น) เดือนก.ย. และจำนวนผู้ขอรับสวัสดิการว่างงานรายสัปดาห์